VIIENDA KOOSSEISU

OTSUS

Haapsalu,								25. jaanuar 2008 nr 180

Haapsalu linna vapimärgi andmine

Juhindudes kohaliku omavalitsuse korralduse seaduse § 6 lg 3 p 2, § 23, Haapsalu põhimääruse § 7 lg 1, 6, § 62 ja haldusmenetluse seadusest, Haapsalu Linnavolikogu otsustab:

1.	Anda Haapsalu linna vapimärk:

1.1	Maie Veikšis’ele pikaajalise pühendunud töö eest Läänemaa inimeste ravimisel;
1.2	Tõnu Reimann`ile aastatepikkuse tegevuse eest Haapsalu muusika- ja kultuurielu rikastamisel keelpillimuusika festivali Haapsalu Viiulimängud kunstilise juhtimise ja keelpillimängijate suvekursuste korraldamise läbi.

2.	Otsus jõustub teatavakstegemisest.

3.	Otsuse peale võib esitada kaebuse Tallinna Halduskohtule 30 päeva jooksul otsuse teatavakstegemisest.

Arder Väli
Volikogu esimees

SELETUSKIRI
Eelnõule „Haapsalu linna vapimärgi andmine“

SA Läänemaa Haigla ja Läänemaa Arstide Ühendus on esitanud linnavalitsusele taotluse Haapsalu vapimärgi andmiseks doktor Maie Veikšisele. Doktor Veikšis on alates 1971. aastast pühendunud Läänemaa inimeste ravimisele, töötades tollases Haapsalu Rajooni Keskhaigla siseosakonnas, aastast 1975 kuni pensionile jäämiseni 2006. aastal osakonna juhatajana. Doktor Veikšis ei ravinud haiglatöös mitte vaid haigusi, vaid lähenes igale patsiendile kui tervikule, leides suhtlemiseks aega enam kui nõudnuks tavapärane töörutiin. Suhetes kolleegidega oskas ta hinnata meeskonnatööd ja nii sai temast paljude kolleegide ja patsientide usaldusisik. Olles enne arsti kutse omandamist töötanud nii sanitari kui õena, mõistis doktor Veikšis kogu meditsiinipersonali tööd ja selles ette tulevaid probleeme ning on sellisena oma isiksusega mõjutanud tervet põlvkonda Läänemaa meedikuid. Tema täpsus ja korrektsus igapäevatöös on muutunud legendiks ja saanud raskesti ületatavaks eeskujuks noorematele kolleegidele.

Haapsalu linna vapimärgi kavaleride auväärses reas on seni ehk enim esindatud olnud kultuuritegelased. Seepärast näitab vapimärgi omistamine doktor Maie Veikšisele kui oluline on linnale ka teistes valdkondades tehtav pühendunud ja pikaajaline töö ning julgustab edaspidi vapimärgi kandidaatide ringkonda mitmekesistama.

Haapsalu Kontserdiühing on teinud ettepaneku anda Haapsalu vapimärk Tõnu Reimannile. Tõnu Reimann on olnud 14 aastat keelpillimuusika festivali Haapsalu Viiulimängud kunstiline juht ja 13 aastat Haapsalus toimunud keelpillimängijate suvekursuse õppejõud. Festivali kunstilise juhina on Viiulimängude laienemine ja programmi mitmekesistumine ning festivali tuntud headuses näo kujunemine suures osas just Tõnu Reimanni teene. Aastate jooksul on ta Haapsallu toonud palju professionaalseid keelpillimängijaid nii Eestist kui Rootsist, Soomest, Venemaalt ja mujalt ning andnud ka Haapsalu muusikahuvilistele võimaluse osa saada heast muusikast ja kõrgel tasemel muusikute esinemistest. Tänu festivalile ja suvekursusele on Haapsalu paljudele muusikutele omaseks saanud ning ilusat linna ja sõbralikku linnarahvast on kiitnud nii esinejad kui festivali külalised. Keelpillimuusika festivalist Viiulimängud on saanud üks Haapsalu märgiüritusi, milleta linna kultuurisuve raske ette kujutada. 2008. aastal toimub keelpillimuusikafestival Viiulimängud 15. korda.

Linnavalitsus teeb volikogule ettepaneku võtta eelnõu otsusena vastu.

Talis Vare
Aselinnapea